РЕПУБЛИКА СРБИЈА

НАРОДНА СКУПШТИНА

Одбор за културу и информисање

16 број: 06-2/66-14

2. јун 2014. године

Б е о г р а д

**ЗАПИСНИК**

**ДРУГЕ СЕДНИЦЕ ОДБОРА ЗА КУЛТУРУ И ИНФОРМИСАЊЕ ОДРЖАНЕ 2. ЈУНА 2014. ГОДИНЕ**

Седница је почела у 12:05 часова.

Седницом је председавала Весна Марјановић, председница Одбора.

Седници су присуствовали чланови Одбора*:* Милена Турк, Милорад Цветановић, Владимир Ђукановић, Небојша Татомир, Душица Стојковић, Сања Николић, Ненад Милосављевић, Срђан Драгојевић, мр Александра Јерков, Љиљана Несторовић, Александар Југовић.

Седници су присуствовали заменици чланова Одбора: Мирко Крлић (заменик Мирјане Андрић), Саша Максимовић (заменик Милана Стевановића), Ненад Николић (заменик Саше Мирковића), Марко Ђуришић (заменик Бранке Каравидић), Аида Ћоровић (заменик мр Александре Јерков), Александар Чотрић (заменик Александра Југовића).

Седници ниje присуствовалa члан Одбора Мира Петровић, ни њен заменик.

Седници су присуствовали из Министарства културе и информисања: Иван Тасовац, министар, Саша Мирковић и Дејан Ристић, државни секретари, Игор Јовичић, секретар, Асја Драча Мунтеан, помоћник министра за међународну сарадњу и Јелена Маринковић, шеф кабинета.

Овој седници су присуствовали Ирина Суботић, председница, и Снешка (Куаедвлиег) Квадлиг Михаиловић, генерална секретарка организације Еуропа Ностра; Мирослав Перишић, директор Архива Србије; Бојана Борић Брешковић, в. д. директора Народног музеја, и Ивана Продановић Ранковић, помоћник директора Републичког завода за заштиту споменика.

Отварајући седницу, председница Одбора Весна Марјановић, обавестила je присутне да је седница претходно била сазвана за 21. мај 2014. године, али је одложена за 2. јун 2014. године, па је сходно члану 86. став 4. Пословника Народне скупштине, образложила одлагање седнице ванредном ситуацијом коју су узроковале поплаве у Републици Србији.

Пре преласка на утврђивање дневног реда који је био предложен за седницу Одбора за културу и информисање ( сазваној за 21. мај 2014. године) 1. Разматрање информације о раду Министарства културе и информисања за период јануар-март 2014. године; 2. Информација о избору чланова Програмског одбора Радиодифузне установе Србије и 3. Разно, председница Одбора је предложила допуну дневног реда и то тако да 1. тачка дневног реда гласи: Европска унија и угрожена културна баштина Србије, а у оквиру те тачке је предложила као подтачку 1. Информација Министарства културе и информисања о активностима и прелиминарним проценама о угроженој културној баштини изазваној поплавама у Републици Србији, као и подтачку 2. Размена мишљења са Снешком Квадлиг Михаиловић, генералном секретарком организације „Europa Nostra“.

На предлог председнице Одбора, већином гласова присутних чланова Одбора, утврђен је следећи

Д н е в н и р е д:

1. Европска унија и угрожена културна баштина Србије;
	1. Информација Министарства културе о активностима и прелиминарним проценама о угроженој културној баштини изазваној поплавама у Републици Србији,
	2. Размена мишљења са Снешком Квадлиг Михаиловић, генералном секретарком организације „Europa Nostra“;

1. Разматрање Информације о раду Министарства културе и информисања за период јануар-март 2014. године;
2. Информација о избору чланова Програмског одбора Радиодифузне установе Србије,
3. Разно

Пре преласка на разматрање утврђеног дневног реда усвојен је записник Прве (конститутивне) седнице Одбора, одржане 13. маја 2014. године.

**Прва тачка Дневног реда -** Европска унија и угрожена културна баштина Србије

* 1. Информација Министарства културе о активностима и прелиминарним проценама о угроженој културној баштини изазваној поплавама у Републици Србији

Министар Иван Тасовац је информисао посланике да територију Србије покрива 13 завода за заштиту споменика и да је на територији седам завода оштећено око 50 објеката, а да је покретна културна баштина на време евакуисана. Рекао је да екипе на терену утврђују величину штете и да ће Републички завод проверити колика је тачно штета кад локални и регинални заводи заврше своју процену. Током ванредне ситуације постојала је стална координација са свим централним установама заштите, као и контакти са међународним организацијама. UNESCO је одмах реаговао и обезбедио помоћ од 50.000 долара, која је начелно опредељена за музеје у Параћину и Аранђеловцу, истакао је Тасовац.

1.2. Размена мишљења са Снешком Квадлиг Михаиловић, генералном секретарком организације „Europa nostra“ ;

 Изражавајући захвалност и задовољство што има прилику да се обрати Одбору и информише га о раду „Europa nostra“, невладине организације са седиштем у Хагу, која је прошле године обележила 50 година постојања, рекла је да је главни задатак организације да буде глас културне баштине, као и да се организује лоби за културу и културну баштину као веома важан елемент битке за културу у Европи. Снешка Михаиловић је рекла да „Europa nostra“ има изузетно богату сарадњу и размену искустава и политичких порука везаних за културну баштину са Парламентарном скупштином Савета Европе. Истакла је да је Весна Марјановић велики амбасадор заштите културне баштине, као и да је добила важну улогу да буде известилац са Парламентарне скупштине Савета Европе за Извештај о угроженој културној баштини. Михаиловић је информисала Одбор да је прошле године Археолошки локалитет у Винчи ушао у ужи избор, у 14 места која су била на листи програма „The 7 Most Endangered“, а ове године на листи Седам најугроженијих споменика културе у Европи налази се Синагога у Суботици. Тај програм је лансиран заједно са Институтом Европске инвестиционе банке, а већ су успостављени контакти са градоначелником Суботице у вези са пројектом конзервације и превасходно налажења нове употребе овог споменика културе који има изузетан значај за читаву Европу. Посебно је скренула пажњу на текст закључка који је Савет министара ЕУ 21. маја 2014. године усвојио у Бриселу, јер говори да нису само природни ресурси стожер одрживог развоја, него је то и култура и културна баштина. Свет културе мора да се укључи у читаву дебату о будућности Европе, о квалитету живљења, друштвеном моделу и вредностима на којима почива читав европски концепт, закључила је Снешка Михаиловић. На крају излагања, члановима Одбора је приказан кратак филм организације „Еuropa nostra“ под називом „Седам најугроженијих“.

**Друга тачка Дневног реда -** Разматрање Информације о раду Министарства културе и информисања за период јануар-март 2014. године

У вези са Информацијом о раду Министарства културе и информисања за период јануар-март 2014. године која је посланицима достављена у писаном облику, народни посланици су постављали питања министру.

Марко Ђуришић је поставио питања да ли је некоме од страних дописника ускраћена акредитација, када се могу очекивати медијски закони у парламенту, као и о финансирању Дворског комплекса на Дедињу.

 Министар Тасовац је навео да нема информацију да ли је неком ускраћена акредитација, да би по плану рада Министарства до половине јула сва три медијска закона требала бити упућена парламенту, а да су Дворском комплексу из буџета, у неколико рата исплаћена средства за реновирање.

 Александра Јерков је скренула пажњу да у последњих неколико месеци стижу упозорења од међународних новинарских асоцијација, независних институција, Европске комисије, заштитника грађана и ОЕБС-а, да у Србији постоји тенденција да се утиша свака врста критичког мишљења. Независна новинарска удружења упозоравају на цензуру која се спроводи на интернету, гашење независних портала, као и интернет страница које су позивале на одговорност. У дискусији је истакла обарање сајта „Пешчаник“ неопосредно након објаве текста у ком се износи сумња у оригиналност докторске дисертације министра унутрашњих послова и рекла да ће у својству председнице Одбора за образовање, науку, технолошки развој и информатичко друштво заказати посебну седницу како би се утврдиле све чињенице у вези са веродостојношћу те докторске дисертације. Осим тога, навела је и да су вршена привођења у време ванредне ситуације зато што је на приватним профилима објављивано исто што су и поједини медији објављивали, а нису сносили никакве санкције. Александра Јерков је изразила мишљење да је важно да се са медијима разговара и да се сазна због чега сами себе цензуришу уколико заиста нема притисака на њих, јер ауто цензуре никада нема без цензуре. Између осталог, осврнула се и на одговор председника Владе Србије ОЕБС-у , поводом њихових опажања o медијској ситуацији у Србији, у којем је премијер рекао да ОЕБС лаже, да води незапамћену кампању против њега и против Владе Републике Србије.

 Министар је, у вези са писмом у којем је председник Владе одговорио ОЕБС-у истакао да се госпођа Дуња Мијатовић није обратила Министарству културе и информисања поводом информација које су наведене у саопштењу ОЕБС-а. Подсетио је да је у Београду прошле године одржана Министарска конференција о слободи изражавања и демократији у дигиталној доби, и нагласио да се виртуелни свет толико брзо мења да га не може пратити законска регулатива.

 Весна Марјановић је, надовезујући се на одржавање Министарске конференције чији је домаћин и потписник Декларације био министар Тасовац истакла да је тада донета и Резолуција о интернет слободама где је истакнута јединствена улога интернета у демократским процесима и у афирмацији људских права. С тим у вези је изразила очекивање да министар културе и информисања буде заштитник тих слобода и то тако што ће у складу са својим овлашћењима те слободе бранити. Постоји посебна одредба која каже да се повредом члана 10. Европске конвенције о људским правима сматра ометање приступа интернету , што угрожава демократске процесе, нагласила је Весна Марјановић. Осим тога, део Резолуције је и борба против говора мржње, чега је било на интернету. Што се тиче међународних организација које прате стање људских права и медијских слобода у Србији, међу којима је и ОЕБС и Савет Европе, Весна Марјановић је предложила министру Тасовцу да сугерише премијеру да, ако су у Саопштењу и Извештају ОЕБС- изнете неистине, треба да се састави адекватан извештај са аргументима, који ће да говори супротно од њиховог извештаја.

 Марко Ђуришић је изразио мишљење да ова тема није безазлена као и да не верује да је став ОЕБС-а упућен без анализе. Истовремено је изразио очекивање да ће уследити реакција која ће нас убедити да држава нема двоструке аршине и да ће да учини све да се медијске слободе повећају.

 Мирко Крлић је истакао да у Информацији о раду Mинистарства нема инситуција на Косову и Метохији и рекао да не би волео да за Министарство културе и информисања те институције више нису у Републици Србији. Поставио је питања шта је са пројектима за чије је финансирање конкурисало приштинско позориште „Српска драма“, као и шта је са финансирањем прославе Видовдана на Косову и Метохији?

Иван Тасовац је одговорио, захваљујући се на постављеном питању о позоришту из Приштине које се сада налази у Косовској Митровици, а биће у Грачаници, да ће делегација Министарства културе и информисања, која ће посетити Грачаницу и друга места, непосредно разговарати о даљем развоју позоришта. Финансирање прославе Видовдана још није разматрано, јер још увек нема програма прославе, закључио је министар.

 Владимир Ђукановић је поводом обарања сајтова, поставио питање да ли је неко од државних органа оборио неки интернет сајт, и тражио да се, ако је тако, то и докаже, као и да се одговори да ли је неко наредио рушење сајтова или позивао било ког новинара или уредника да се неки текст повуче. Осим тога, предложио је да, ако постоје хакери који се баве обарањем сајтова, након подношења кривичних пријава, они буду санкционисани. Говорећи о медијским слободама, осврнуо се на писања, посебно у време поплава. Навео је да је преко друштвене мреже изнето како се наводно лешеви гомилају по сандуцима и спаљују у високим пећима и да би они који пишу такве текстове у свакој држави били приведени на информативни разговор, јер се ту не ради о слободи, него о кривичном делу.

 Председница Одбора је одговорила да нико није рекао да је држава скидала текстове или укидала садржаје, него да ли треба и како на то да реагује Министарство.

Министар Тасовац је, указујући да би требало водити расправу о Информацији о раду Министарства културе и информисања истакао да сматра да није примерено да му се у парламенту сугерише шта и коме треба да поручи у Влади Србије, јер постоји начин како сваки председник одбора и сваки посланик може да комуницира са било којим чланом Владе. С обзиром на велико уважавање свих чланова Одбора и парламента, рекао је Тасовац, не може дозволити да не буде исто такво уважавање Владе Србије и министара.

Весна Марјановић је подсетила да су функције и улога парламента, посланика , Владе и министара одређене Уставом и законима Републике Србије о подели власти, да парламент бира Владу и поставља министре, укључујући и премијера, те је самим тим изнад Владе. Народни посланици имају право да постављају питања и упућују поруке, било да су из владајуће већине или опозиције, рекла је председница Одбора. Осим тога, објаснила је и да је изразила своје мишљење да би било добро за Републику Србију и све нас у целини, да комуницирамо са међународним организацијама.

Александра Јерков је подсетила да је легитимно право опозиције да критикује власт и изразила мишљење да министар као члан Владе треба саслушати сугестије председнице Одбора, као и да министри и чланови Владе не требају делити пацке посланицима, због начина на који се изражавају.

Милорад Цветановић је, упутивши председници Одбора примедбу на вођење седнице, истакао да је против цензуре медија, забрањивања и скидања сајтова и постова, али је поставио питање одговорности свих који су негативно писали у вези страдања у поплавама. Уједно је поставио и питање какве су то медијске слободе укинуте у односу на ранији период.

Весна Марјановић је одговорила да се на седници разговара о тренутним дешавањима на медијској сцени и предложила да Одбор за културу и информисање почне активније да се бави праћењем стања медијских слобода уз присуство независних организација и претходно утврђених параметара, како то чини Парламентарна скупштина Савета Европе.

 Цветановић је, реплицирајући председници Одбора, тражио да се изјасни да ли је у лично име или у својству председнице Одбора рекла министру да поручи премијеру да се не свађа са ОЕБС-ом, а тражио је и изјашњење о медијским слободама за које је речено да су мање него што су биле до сада.

Весна Марјановић, председница Одбора је, одговарајући на постављена питања, нагласила да се јавила за реч као посланик за шта има право по Пословнику. Подсетила је да су сви посланици једногласно гласали за све председнике одбора у Скупштини јер је то ствар добрих односа између посланичких група и договора ко ће бити председник ког одбора. Међутим, уколико постоје примедбе на рад председнице Одбора, могуће је покренути иницијативу да председник Одбора буде смењен и да се неко други изабере за председника овог одбора. Што се тиче стања медијских слобода, Весна Марјановић је поновила да се разговарало о учесталом појављивању нестајања садржаја са интернета и изразила лично мишљење да није било обарања сајтова у толикој мери, толиком учесталошћу, и таквом динамиком као у последњих неколико дана. Нагласила је да не мисли да иза искључивања интернет налога стоји Министарство културе и информисања нити Влада Републике Србије, али сматра да посланици треба да реагују, јер то уноси забринутост због могућег ограничавања слобода изражавања на интернету.

Министар Тасовац је, одговарајући на постављено питање о медијским слободама, рекао да се није сложио по питању не слобода медија, него се позвао и на извештаје међународних организација „Репортери без граница“ и „Фридом хаус“ који су позитивно означили напредак Србије што се тиче медијских слобода.

Срђан Драгојевић је предложио, користећи присуство министра, да се у Нацрт закона о информисању и медијима угради да се све телевизије са националном фреквенцијом обавежу да у рекламни блок у трајању од 12 минута по сату, додају један минут за рекламирање производа културе, како би се промовисале позоришне представе, књиге, концерти и тако унапредио однос између уметника и крајњих корисника. Народни посланик је истакао потребу да се у већој мери заштити домаћа културна индустрија и предложио да се уз реч „европски“ дода и „домаћи програми“ с обзиром на тенденцију да тв са националном фреквенцијом избегавају да производе домаћи програм. Подсетио је и на случај приказивања на већини тв са националном фреквенцијом човека криминалне прошлости, као и трогодишње девојчице којој је животна жеља да упозна народну певачицу. Драгојевић је апеловао да се унапреди Закон о јавном информисању и медијима како бисмо, имали образоване и васпитане грађане Србије за шта је, између осталог, потребно пажљиво уредити јавни сервис и телевизије са националном фреквенцијом.

Иван Тасовац је одговорио да су окончане јавне расправе, али да постоји могућност да се интервенише путем амандмана и сложио се да треба размотрити како да се усклади део који регулише 5о посто европских програма, с обзиром да је то део који је веза за усклађивање са европском, аудио визуелном и медијском директивом.

 Александар Чотрић је поставио питања да ли ће ове године бити расписан конкурс за доделу тзв. националних пензија, када се може очекивати почетак радова на реконструкцији Народног музеја и када се може очекивати уплата средстава која су одобрена за преводе дела домаће књижњвности на стране језике, с обзиром да је конкурс окончан, а средства одобрена још пре годину и по дана?

Министар за културу и информисање је одговорио да за сада није разматрано успостављане критеријума за доделу националних пензија, а да је досадашња пракса показала да су се оне претвориле у своју супротност. Замолио је да на идућој седници Одбора одговори на питање о почетку реконструкције Народног музеја.

Дејан Ристић, државни секретар је рекао, одговарајући на питање Александра Чотрића, да се очекује да средства буду у најкраћем року дозначена издавачима, с обзиром да су дела преведена.

 Небојша Татомирје питао министра када ће посланици добити Предлог закона о медијима и подржао предлог да се у Закон угради да националне телевизије морају имати школски, образовни или документарни програм домаћих продукција.

Весна Марјановић, председница Одбора је предложила да се Одбор изјасни по овој тачки дневног реда и констатовала да је Информација већином гласова прихваћена.

**Трећа тачка Дневног реда –** Информација о избору чланова Програмског одбора Радиодифузне установе Србије

Председница Одбора, Весна Марјановић, информисала је Одбор и тражила сагласност да обавести председницу Народне скупштине да је посланицима Милици Радовић, Јелени Триван, Снежани Стојановић Плавшић и Бојану Ђурићу престао мандат , те да би на њихова места требало предложити друге посланике у Програмски одбор Радиодифузне установе Србије. Осим тога, информисала је и да је Ненад Милосављевић, којег је у претходном периоду предложила РРА постао народни посланик, тако да по том основу не може бити члан Програмског одбора. Председница Одбора је навела да ће предлози за нове чланове бити познати након консултација шефова посланичких група на Колегијуму Народне скупштине.

**Четврта тачка Дневног реда** – Разно

Владимир Ђукановић је предложио да се уз помоћ Министарства културе и информисања постави изложба оригиналних стенографских бележака које се налазе у Библиотеци Народне скупштине, а посебно са освртом на Први светски рат поводом стогодишњице обележавања.

Директор Архива Србије Мирослав Перишић је подржао идеју да стенографске белешке буду изложене како би сви могли визуелно да их доживе.

 Државни секретар Дејан Ристић је обавестио Одбор да Народна библиотека Србије врши рестаурацију и конзервацију стенографских бележака из периода 1914. до 1918. године, и нагласио да је Србија међу ретким које имају национални портал посвећен стогодишњици Првог светског рата.

 Срђан Драгојевић је изразио чуђење што су председник и потпредседник Националног савета за културу поднели оставке и предложио да се треба позабавити тим телом које бира Народна скупштина.

 АидаЋоровић је изразила забринутост што наилази на неразумевање и опструкцију од стране локалне управе у Новом Пазару , приликом израде Мастер плана за Стари Рас и Сопоћане, и скренула је пажњу на неопходност заштите културне баштине на локалном нивоу, као и подизању свести о њеном значају.

 Министар Иван Тасовац је рекао да постоје лимити капацитета локалних самоуправа да препознају важност културне баштине и да постоји тенденција да се проблеми делегирају на виши ниво, као и да се мора успоставити ингеренција, одговорност и едукација локалног нивоа.

Закључујући седницу, председница Одбора је рекла да ће предложити Одбору да се одржи седница на којој ће се водити расправа о примени међународних докумената UNESCO, Савета Европе, Фару конвенција и осталих.

Тонски снимак чини прилог овом записнику.

Седница је завршена у 14, 35 часова.

СЕКРЕТАР ОДБОРА ПРЕДСЕДНИЦА ОДБОРА

 Мила Ђорђевић Весна Марјановић